Luisteraars verras Comrades-atleet en sy Prudence met alles vir troueDié drawwer het 90 km gehardloop om ‘n vrou te vra om te trou. (Foto: Skermgreep) Die atleet Joseph Kagiso Ndlovu en Prudence Dick se verlowing by die Comrades-marathon het die afgelope naweek die harte en verbeelding van Suid-Afrikaners oor die hele land aangegryp, in só ŉ mate dat hul hele troue sommer in ŉ paar minute beplan en byna heeltemal betaal is. Maroela Media het vroeër berig dat Ndlovu die afgelope naweek naby die eindstreep van dié 90 km-wedloop – wat hy in agt uur voltooi het – ŉ banier opgehou het met die woorde “Prudence, sal jy met my trou?” daarop. Die Gautengse radiostasie Jacaranda FM het hom gevolglik Dinsdagoggend tydens die Breakfast with Martin Bester-oggendprogram gebel om vas te stel of sy romantiese daad darem met die jawoord beloon is. Ndlovu het skertsend oor die lug vertel dat Prudence ja gesê het, maar dat die verlowingsring nog nie heeltemal gereed is nie. Dít het tot ŉ sneeubal van goedhartigheid onder sakeondernemings in die troubedryf gelei. Die paartjie is verras met groot borge vir hul spesiale dag, wat alles van die ring, rok, pak, naels, hare, kos, platejoggie, troukar en selfs die huwelikskontrak én wittebrood insluit. “Ons het aanvanklik net vir Jo gebel om te hoor wat Prudence se reaksie en antwoord was, maar ons weet ons luisteraars se harte is groot en almal hou boonop van ŉ mooi liefdesverhaal,” vertel Martin Bester, aanbieder van dié oggendprogram. “Toe ons weer sien, het daar een ná die ander oproep ingekom van mense wat besluit het dat hierdie paartjie ŉ groot en wonderlike troue verdien. Ek dink dit het net weer as bewys gedien dat ons as radiostasie in goeie geselskap is en die soort luisteraars het wat gee sonder dat ŉ mens vra.” Volgens Bester is dié goeie dade ŉ toonbeeld van die ware gees van Suid-Afrikaners. “Dit lyk vir my asof ons land se mense die vrygewigste is wanneer tye die moeilikste is. Ek dink ook Jo is so ŉ opregte en goeie mens en verdien al die goeie goed wat na sy kant toe kom.” Ndlovu het op sy beurt aan Maroela Media vertel dat hy glad nie dié reaksie van lede van die publiek en media verwag het nie. “Dit het nog nie eintlik ingesink nie, ek dink dit gaan ŉ rukkie vat voor ons werklik besef wat daar alles vir ons gegee en gedoen is. Ons is so dankbaar vir die Here se genade en almal se vrygewigheid en ondersteuning.” Ndlovu en Prudence is al vier maande lank ŉ paartjie en het mekaar deur die St. Joseph- Katolieke kerk in Eersterust, oos van Pretoria, ontmoet. Hy vertel dat hy tien jaar terug begin draf het, kort nadat sy vrou oorlede is. Hy het besluit om nou aan te beweeg en Prudence om haar hand te vra. “Ek het besluit gaan groot of gaan huis toe,” vertel hy laggend oor sy besluit om Prudence op dié wyse die jawoord te vra. “Sy het my deur elkeen van die 90 km gedra, ek het net heeltyd gefokus op haar en op die belangrike vraag wat ek haar wou vra.” Volgens Ndlovu was Prudence uit die veld geslaan en oorweldig deur mense se reaksie op die verlowing. Hy het ook sy kerk, bestuurder en hardloopgroep, asook sy vriend Jacky Sedibeng bedank vir die rol wat hulle in sy Comrades-reis én sy verhouding met Prudence gespeel het. “Ons kan nie genoeg dankie sê aan al die medialede, Jacaranda-luisteraars, ons vriende en almal wat ons aanmoedig en vir ons bid nie. Suid-Afrika is ŉ wonderlike land met goeie mense wat vir ander omgee. Dít voel werklik soos ŉ droom en een waaruit ek nie wil wakker word nie.” I won! ????♥️???? pic.twitter.com/6OYhTLWtKj — Prudence (@prudence_tsh) August 28, 2022